
A hazai kis-és középvállalati szektor vizsgálata a nyílt forrású információszerzés aspektusából

Az információs technológia fejlődése során az internet meghatározó elemmé vált társas interakciónkban, az üzleti életben, de különösen az információhoz való hozzáférés szempontjából. A kis- és középvállalkozások (továbbiakban kkv) életében a szervezet szintű biztonság, valamint biztonságtudatosság megteremtése komplex feladat, különböző szakterületek összehangolt tevékenységét igényli. Jellemzően a cégek abban az esetben állnak neki kialakítani a céges biztonsági kultúrát, ha már előzetesen nagyobb volumenű incidens sújtotta őket. Napjainkban akár közösségi hálózatok, weboldalak segítségével is könnyedén lehet adatokhoz, információkhoz jutni a kevésbé biztonságtudatos munkavállalókról, ami akár kockázati tényezőként is felbukkanhat. A nyílt forrású információszerzés (Open Source Intelligence, OSINT) olyan információgyűjtő eljárás, amely a nyílt forrásokból származó információk keresésének, gyűjtésének és felhasználásának, valamint az alkalmazott technikáknak és eszközöknek leírására szolgál. Ezt az információgyűjtési eljárást nem csak a nemzetbiztonsági szolgálatok végezhetik, hanem egyének és szervezetek éppúgy alkalmazhatják eltérő motivációval. Az OSINT gyors és hatékony módszert jelenthet a vállalatok biztonsági stratégiájának kialakításában, aktívan hozzájárulhat a vállalati biztonság vagy akár információbiztonsági irányítási rendszer kialakításában és fenntartásában, azonban az árnyoldalairól sem szabad megfeledkezni. Dolgozatomban kutatási célomnak tekintettem feltárni az OSINT előnyeit, hátrányait, továbbá megvizsgálni azokat a technológiákat, amelyeket akár egy kis- és középvállalkozás is könnyen tud implementálni a mindennapi munkavégzésbe. Kérdőív segítségével mértem fel, a hazai kkv szektor OSINT képességeit, valamint azt, hogy van-e kapcsolat aközött, hogy egy adott kis- és középvállalkozás mennyire érett információbiztonsági szempontból és hogy alkalmaznak-e valamilyen OSINT technológiát, tevékenységet. Végezetül pedig egy tesztet hajtottam, melynek során azt tanulmányoztam, hogy mely információk érhetőek el OSINT eszközzel könnyen egy kk-ról, amik a hivatalos weboldalon nincsenek feltüntetve.



